Ngā whakawhiti kōrero me ngā Tāngata Turi mō ngā tūpono whakahoutanga ki te Ture Reo Rota o Aotearoa 2006

Te Tari o Te Minita Mō Ngā Take Hauātanga   
Komiti Oranga Pāpori a te Rūnanga Matua

He whakarāpopototanga tēnei o tētahi pepa Rūnanga Minita mai i te Manatū Mō Ngā Take Hauātanga e rapu nei i te whakaaetanga Rūnanga Minita ki te whakawhiti kōrero ki Ngā Tāngata Turi mō ngā whakahoutanga e toru ki te Ture Reo Rota o Aotearoa 2006 (te Ture NZSL). Tirohia te roanga o te Pepa Rūnanga Minita me ētahi atu hōputu i <https://www.msd.govt.nz/about-msd-and-our-work/publications-resources/information-releases/cabinet-papers/index.html>

## **Whakarāpopototanga**

I whakamanatia Te Reo Rota o Aotearoa (NZSL) hei reo matua o Aotearoa i te wā i whakamanahia te Ture NZSL i te 2006. He mea nui te NZSL ki ngā tāngata Turi, kia pai ai te ako, te whakawhiti kōrero me te whakauru ki tō tātou porihanga. E whakaatu ana ngā rangahau, hei painga tō te āheinga ki te NZSL mā ngā tāngata Turi.

He mea waihanga te Ture NZSL i mua:

* I te waitohutanga a Aotearoa i te United Nations Convention on the Rights of Persons with Disabilities (UNCRPD) i te tau 2008,
* Te whakatūnga o Te Oranga Reo Rota (te Poari NZSL) i te tau 2015,
* me te whanaketanga o te Rautaki NZSL 2018-2023 (te Rautaki NZSL).

E rapu ana ahau (te Minita mo ngā Take Hauātanga) i te whakaaetanga ki te whakawhiti kōrero mō ngā tūpono whakahoutanga ki te Ture NZSL hei whakaata pai ake i ēnei āhuatanga nui, me te whakaata pai ake i te huarahi o te Kāwanatanga ki te hauātanga.

Ko tā mātou (te Kāwanatanga o Reipa) takunetanga ko te whakapakari i te mana kōkiri (aronga) me te tuku rauemi ki te hautūtanga tūmatanui mā te hapori whaikaha, i runga anō i ngā whakawhiti kōrero me te hapori. Nō reira, e takune ana ahau ki te whakawhiti kōrero me ngā Tāngata Turi mō te āhua o te whakahou i te Ture NZSL hei whakapakari ake i te tūāpapa. E takunetia ana tēnei tūāpapa hei āwhina i te kāwanatanga ki te mahi ngātahi me ngā Tāngata Turi ki te tautoko i te whakatairanga, te tautiaki me te ako i te NZSL hei reo whaimana.

Ko ētahi whakaaro panoni i te Ture ko te:

* Nohonga o te Poari NZSL hei rōpū whakahau whakature ā-Minita. Ko te tikanga o tēnei ka whakatūria te Poari i raro i te ture otirā ka whai mana ā-ture pea ki te aroturuki i te Ture NZSL.
* te hanga huarahi ki te aroturuki i te whakahaeretanga o te Ture NZSL, ina koa te āhua o te ū o ngā tari kāwanatanga ki ō rātou haepapa i raro i te Ture NZSL.
* te whakaata i Te Tiriti o Waitangi hei tautoko i ngā putanga pai ake mā ngā Tāngata Turi me ō rātou whānau.

He mea whakawhanake ēnei tūpono whakahoutanga i te taha o te Paori NZSL.

Ka whai ngā mahi whakawhiti kōrero i te tikanga o te 'NZSL i te tuatahi', otirā ko te tikanga, ka aro ngā whiriwhiri ki ngā Tāngata Turi me ngā Turi Māori me ngā kaiwhakamahi NZSL. Ko te tikanga o tēnei, kia āhei ngā Tāngata Turi ki te whakaputa ō rātou whakaaro i runga anō i tō rātou hiahia. Engari, ka whai wāhi a Aotearoa whānui ki te whakaputa whakaaro hoki.

Ka tīmata ngā whakawhiti kōrero ā te 7 o Hepetema 2022, ā, ka mutu a te 11 o Nōema 2022

Ko te tūmanako ka whakahoki kōrero au ki tēnei Komiti me ngā marohitanga kaupapahere whakamutunga mō te whakahou i te Ture NZSL ā te Tīhema 2022, otirā ka rapu au i tō (te Komiti) whakaaetanga ki te tuku tohutohu waihanga ki te Tari Tohutohu Pāremata.

**Ngā tūtohu**

I tono Te Minita Mō Ngā Take Hauātanga ki te Rūnanga Minita kia whakaaetia te whakawhiti kōrero me ngā Tāngata Turi mō ngā tūpono whakahoutanga ki te Ture NZSL me te aronga ki ēnei kōwhiringa ki te:

* whakapakari ake i te mana kōkiri mō te hautūtanga tūmatanui o ngā Tāngata Turi
* waihanga i tētahi tikanga aroturuki i te whakahaeretanga me te whakatinanatanga o te Ture, me te aronga ki ngā haepapa o ngā tari kāwanatanga i raro i te Ture
* whakaata pai ake i Te Tiriti o Waitangi.

I tono hoki Te Minita Mō Ngā Take Hauātanga ki te Rūnanga Minita kia pōhiritia ia ki te whakahoki kōrero ki te Komiti Oranga Pāpori me ngā marohitanga kaupapahere whakamutunga ki te whakahou i te Ture NZSL ā te Tīhema 2022.